text: РЕШЕНИЕ EULEX KOSOVO/2/2014 НА КОМИТЕТА ПО ПОЛИТИКА И СИГУРНОСТ
  от 9 октомври 2014 година
  за назначаване на ръководител на мисията на Европейския съюз в областта на върховенството на закона в Косово (1) EULEX KOSOVO
  (2014/707/ОВППС)
  КОМИТЕТЪТ ПО ПОЛИТИКА И СИГУРНОСТ,
  като взе предвид Договора за Европейския съюз, и по-специално член 38, трета алинея от него,
  като взе предвид Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово EULEX KOSOVO (2), и по-специално член 12, параграф 2 от него,
  като има предвид, че:
  (1)
  В съответствие с член 12, параграф 2 от Съвместно действие 2008/124/ОВППС Комитетът по политика и сигурност (КПС) е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на мисията на Европейския съюз в областта на върховенството на закона в Косово (EULEX KOSOVO), включително решението за назначаване на ръководител на мисията.
  (2)
  На 17 юни 2014 г. КПС прие Решение EULEX KOSOVO/1/2014 (3) за удължаване на мандата на ръководителя на EULEX KOSOVO до 14 октомври 2014 г.
  (3)
  На 12 юни 2014 г. Съветът прие Решение 2014/349/ОВППС (4) за изменение на Съвместно действие 2008/124/ОВППС и за удължаване на срока на EULEX KOSOVO до 14 юни 2016 г.
  (4)
  На 25 септември 2014 г.върховният представител на Съюза по въпросите на външните работи и политиката на сигурност предложи посланик Gabriele MEUCCI да бъде назначен за ръководител на мисията EULEX KOSOVO за периода от 15 октомври 2014 г. до 14 юни 2015 г.,
  ПРИЕ НАСТОЯЩОТО РЕШЕНИЕ:
  Член 1
  Посланик Gabriele MEUCCI се назначава за ръководител на мисията на Европейския съюз в областта на върховенството на закона в Косово (EULEX KOSOVO), считано от 15 октомври 2014 г. до 14 юни 2015 г.
  Член 2
  Настоящото решение влиза в сила в деня на приемането му.
  То се прилага от 15 октомври 2014 г.
  Съставено в Брюксел на 9 октомври 2014 година.